Na osnovu čl. 135. stav (3) i 137. st. (1), (2) i (10) Zakona o visokom obrazovanju ("Službene novine Kantona Sarajevo", broj: 33/17), čl. 104. stav (2), 107. stav (1), 110. i 111. st. (1), (2) i (3) Statuta Univerziteta u Sarajevu (broj: 01-1093-3-1/18 od 28.11.2018. godine) i Odluke Vijeća Šumarskog fakulteta Univerziteta u Sarajevu broj:01/6-1402/20 od 19.06.2020. godine, Vijeće Šumarskog fakulteta Univerziteta u Sarajevu, objavljuje

**JAVNI KONKURS**

za izbor dekana (rukovodioca organizacione jedinice)

Šumarskog fakulteta Univerziteta u Sarajevu

za mandatni period 2020 – 2024.

I

Za dekana (rukovodioca organizacione jedinice) Šumarskog fakulteta Univerziteta u Sarajevu može biti izabran kandidat koji treba da ispunjava sljedeće uvjete:

1. da je državljanin Bosne i Hercegovine
2. da je u radnom odnosu sa punim radnim vremenom na Šumarskom fakultetu Univerziteta u Sarajevu;
3. da je iz reda akademskog osoblja izabranog u nastavno zvanje redovni profesor, vanredni profesor ili docent;
4. da redovni profesor ispunjava obavezu utvrđenu u članu 94. stav (1) alineja g) Zakona o visokom obrazovanju;
5. da nije predsjednik ili član Upravnog odbora Univerziteta u Sarajevu;
6. da nije politički angažiran u stranačkom rukovodstvu, zakonodavnoj, izvršnoj ili sudskoj vlasti bilo kojeg nivoa;
7. da nije osuđivan za krivično djelo ili da se protiv istog ne vodi krivični postupak.

Dekan (rukovodilac organizacione jedinice) se bira na mandatni period od četiri godine, sa mogućnošću još jednog uzastopnog izbora.

II

Uz prijavu na javni konkurs zainteresirani kandidati dužni su priložiti:

1. Biografiju (CV);
2. Opis naučnog/umjetničkog i stručnog rada;
3. Program rada za mandatni period (štampana i elektronska forma);
4. Izvod iz matične knjige rođenih;
5. Uvjerenje o državljanstvu;
6. Odluku o izboru u nastavno zvanje redovnog profesora, vanrednog profesora ili docenta (posljednji izbor u nastavno zvanje) na Šumarskom fakultetu Univerziteta u Sarajevu;
7. Potvrdu da je u radnom odnosu s punim radnim vremenom na Šumarskom fakultetu Univerziteta u Sarajevu;
8. Potpisane i ovjerene izjave od strane nadležne općinske službe ili notara, kojima kandidat potvrđuje:

a) da nije politički angažiran u stranačkom rukovodstvu, zakonodavnoj, izvršnoj ili sudskoj vlasti bilo kojeg nivoa;

b) da nije predsjednik ili član Upravnog odbora Univerziteta u Sarajevu;

c) da uredno ispunjava obaveze utvrđene članom 94. stav (1) alineja g) Zakona o visokom obrazovanju (odnosi se samo za kandidate u nastavnom zvanju redovnog profesora).

Kandidati su obavezni potpisati prijavu na konkurs, biografiju sa bibliografijom i program rada za mandatni period.

Kandidati koji ispunjavaju uvjete za izbor dekana (rukovodioca organizacione jedinice), javno će prezentirati ponuđeni program rada na sjednici Vijeća Šumarskog fakulteta Univerziteta u Sarajevu.

Kandidat koji bude izabran dužan je dostaviti:

1. Uvjerenje da nije osuđivan za krivično djelo i da se protiv istog ne vodi krivični postupak;
2. Ovjerenu Izjavu da se na istog ne odnosi član IX. stav (1) Ustava Bosne i Hercegovine.

III

Konkursna dokumentacija se dostavlja u originalu ili ovjerenoj fotokopiji. Prijave sa potrebnom dokumentacijom sa naznakom "PRIJAVA NA JAVNI KONKURS ZA IZBOR DEKANA (RUKOVODIOCA ORGANIZACIONE JEDINICE) – NE OTVARATI – OTVARA KOMISIJA”, mogu se dostaviti lično (na protokol Fakulteta) ili preporučenom poštom, u zatvorenoj koverti na adresu: UNIVERZITET U SARAJEVU, ŠUMARSKI FAKULTET UNIVERZITETA U SARAJEVU, Zagrebačka broj 20, 71 000 Sarajevo.

IV

Konkurs se objavljuje u dnevnom listu "Nezavisne novine", na web stranici Univerziteta u Sarajevu [www.unsa.ba](http://www.unsa.ba) i na web stranici Šumarskog fakulteta Univerziteta u Sarajevu [www.sfsa.unsa.ba](http://www.sfsa.unsa.ba) .

Rok za prijavu je 15 dana od dana objavljivanja u dnevnom listu “Nezavisne novine”.

Nepotpune i neblagovremene prijave neće se uzimati u razmatranje.

Konkursna dokumentacija neće se vraćati.

Datum objave u dnevnom listu “Nezavisne novine”, dana, **25.06.2020. godine.**